DA Den Europæiske Unions Tidende L 286/8

KOMMISSIONENS FORORDNING (EF) Nr. 1547/2006

af 13. oktober 2006

om gennemførelsesbestemmelser til Rådets forordning (EØF) nr. 2204/90

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2204/90 af 24. juli 1990 om fastsættelse af supplerende almindelige regler for den fælles markedsordning for mælk og mejeriprodukter for så vidt angår ost (1), særlig artikel 1, stk. 2, artikel 3, stk. 3, andet afsnit, og artikel 5, og

ud fra følgende betragtninger:

(1) Kommissionens forordning (EØF) nr. 2742/90 af 26. september 1990 om gennemførelsesbestemmelser til Rådets forordning (EØF) nr. 2204/90 (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.

(2) Ifølge artikel 1, stk. 1, i forordning (EØF) nr. 2204/90 kræver anvendelsen af kasein og kaseinater til fremstilling af oste en forudgående tilladelse. De nærmere regler for udstedelsen af sådanne tilladelser bør præciseres under hensyntagen til kravene vedrørende kontrollen med virksomhederne. Der bør navnlig fastlægges en begrænset gyldighedsperiode for tilladelserne, så medlemsstaterne kan skride ind over for tilsidesættelser af fællesskabsbestemmelserne.

(3) Det fremgår af artikel 1, stk. 2, i forordning (EØF) nr. 2204/90, at de maksimale procentsatser for iblanding af kasein og kaseinater i ost skal fastsættes på grundlag af objektive kriterier, der opstilles under hensyntagen til det teknologisk nødvendige. Disse procentsatser bør blandt andet fastsættes på grundlag af oplysninger meddelt af medlemsstaterne. For at lette kontrollen med ordningen vil det være hensigtsmæssigt at lade procentsatserne gælde for samlede mængder og ikke for hvert enkelt produkt.

(4) I henhold til artikel 3, stk. 1, i forordning (EØF) nr. 2204/90 skal medlemsstaterne indføre en administrativ og fysisk kontrolordning. Det bør fastsættes, hvilke betingelser denne kontrol skal opfylde, blandt andet med hensyn til hyppigheden.

(5) Ifølge artikel 3, stk. 3, i forordning (EØF) nr. 2204/90 skal der for kasein og kaseinater, der anvendes uden tilladelse, pr. 100 kg erlægges et beløb svarende til 110 % af forskellen mellem den værdi af den til fremstilling af 100 kg kasein og kaseinater nødvendige mængde skummetmælk, der følger af markedsprisen for skummetmælkspulver, på den ene side, og markedsprisen for kasein og kaseinater, på den anden side. Dette beløb bør fastlægges under hensyntagen til de markedspriser, der er konstateret i en referenceperiode.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter —

UDSTEDT FØLGENDE FORORDNING:

Artikel 1

1. De i artikel 1 i forordning (EØF) nr. 2204/90 omhandlede tilladelser udstedes for en tolvmånedersperiode efter ansøgning fra de erhvervsdrivende, forudsat de forudgående skriftligt forpligter sig til at overholde og underkaste sig dels litra a) og b) og dels litra c) i nævnte forordnings artikel 3, stk. 1.

2. Tilladelserne udstedes med et løbenummer for hver virksomhed og gælder for virksomheden eller eventuelt for hver produktionsenhed.

3. Tilladelsen kan afhængigt af ansøgningen gælde for en eller flere ostetyper.

Artikel 2

1. De i artikel 1, stk. 2, i forordning (EØF) nr. 2204/90 omhandlede maksimale procentsatser for iblanding er anført i bilag I til nærværende forordning. De finder anvendelse på vægten af den ost af de i dette bilag anførte ostetyper, der i en periode på seks måneder fremstilles af den pågældende virksomhed eller produktionsenhed.

2. Den liste over produkter, som er anført i bilag I, og de tilhørende maksimale procentsatser kan ændres efter begrundede anmodninger, som godtgør, at en tilsætning af kasein og kaseinater er teknologisk nødvendig.

Artikel 3

1. Det i artikel 3, stk. 1, litra b), i forordning (EØF) nr. 2204/90 omhandlede lagerregnskab skal indeholde oplysninger om bl.a. oprindelsen, sammensætningen og mængden af de råvarer, der er anvendt til ostens fremstilling. Medlemsstaterne kan udtage prøver med henblik på at kontrollere oplysningerne. Medlemsstaterne sørger for, at de oplysninger, der indhentes ved virksomhederne, behandles fortroligt.

2. Den i artikel 3, stk. 1, litra c), i forordning (EØF) nr. 2204/90 foreskrevne kontrol skal opfylde følgende betingelser:

a) Hvert kvartal skal mindst 30 % af de virksomheder, der har fået tilladelse, kontrolleres.

b) Enhver virksomhed, der har fået tilladelse, skal kontrolleres mindst én gang om året, og virksomheder, der producerer mere end 300 tons ost om året, skal kontrolleres mindst to gange.

3. Medlemsstaterne giver senest en måned efter konstateringen af overtrædelsen Kommissionen meddelelse om de tilfælde, hvor kasein og/eller kaseinater er blevet anvendt, uden at de tilladte procentsatser er blevet overholdt, eller uden tilladelse.

Artikel 4

1. Det beløb, der skal erlægges i henhold til artikel 3, stk. 3, i forordning (EØF) nr. 2204/90, fastsættes til 22,00 EUR pr. 100 kg kasein og/eller kaseinater.

2. Sådanne tilbagekrævede beløb skal indbetales til de udbetalende kontorer eller organer og fratrækkes af disse i de udgifter, der finansieres af Den Europæiske Udviklings- og Garantifond for Landbruget, Garantisektionen.

Artikel 5

Ud over meddelelserne i henhold til artikel 3, stk. 2, i forordning (EØF) nr. 2204/90 meddeler medlemsstaterne inden udgangen af hvert kvartal Kommissionen følgende oplysninger om det foregående kvartal:

a) antallet af udstedte og/eller tilbagekaldte tilladelser

b) de mængder kasein og kaseinater, der er anmeldt i forbindelse med tilladelserne, opdelt efter ostetype.

Artikel 6

Forordning (EØF) nr. 2742/90 ophæves.

Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag III.

Artikel 7

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 13. oktober 2006. På Kommissionens vegne Mariann FISCHER BOEL Medlem af Kommissionen

(1) EFT L 201 af 31.7.1990, s. 7. Ændret ved forordning (EF) nr. 2583/2001 (EFT L 345 af 29.12.2001, s. 6).

(2) EFT L 264 af 27.9.1990, s. 20. Senest ændret ved forordning (EF) nr. 1815/2005 (EUT L 292 af 8.11.2005, s. 4).

(3) Se bilag II.

BILAG I Maksimale procentsatser for iblanding, jf. artikel 2, stk. 1: a) smelteost henhørende under KN-kode 0406 30: 5 % b) revet smelteost henhørende under KN-kode ex 0406 20: 5 % (1) c) smelteost i pulverform henhørende under ex 0406 20: 5 % (1). (1) Fremstillet ved en kontinuerlig proces uden tilsætning af allerede fabrikeret smelteost.